b'\n_START_ARTICLE_\nIndonezijos kult\xc5\xabra\n_START_PARAGRAPH_\n\xc5\xa0is straipsnis yra apie Indonezijos kult\xc5\xabr\xc4\x85._NEWLINE_Indonezijoje gyvena daug susijusi\xc5\xb3, bet kult\xc5\xabri\xc5\xa1kai ir lingvisti\xc5\xa1kai skirting\xc5\xb3 grupi\xc5\xb3, dauguma kuri\xc5\xb3 etni\xc5\xa1kai yra malajai.\n_START_SECTION_\nMenas\n_START_PARAGRAPH_\nIndonezijos menui tur\xc4\x97jo \xc4\xaftakos keletas kult\xc5\xabr\xc5\xb3. Pvz., gars\xc5\xabs Javos ir Balio \xc5\xa1okiai susij\xc4\x99 su hinduistine kult\xc5\xabra ir mitologija._NEWLINE_Gerai \xc5\xbeinomi ir Javos bei Balio l\xc4\x97li\xc5\xb3 \xc5\xa1e\xc5\xa1\xc4\x97li\xc5\xb3 teatr\xc5\xb3 pasirodymai, kuriuose vaizduojami mitologiniai \xc4\xafvykiai. Daugelis sal\xc5\xb3 \xc5\xbeinomos savo specifiniais batik ir ikat technologij\xc5\xb3 drabu\xc5\xbeiais.\n_START_SECTION_\nMuzika\n_START_PARAGRAPH_\nIndonezija kult\xc5\xabri\xc5\xa1kai yra daugialyp\xc4\x97 ir joje gim\xc4\x97 daug muzikos form\xc5\xb3, labiausiai i\xc5\xa1 j\xc5\xb3 \xc5\xbeinoma Javos, Sumatros ir Balio muzika. Garsiausia yra centrin\xc4\x97s bei ryt\xc5\xb3 Javos ir Balio gamelan ansambli\xc5\xb3 grojama tradicin\xc4\x97 muzika. Labai populiarus yra modernus muzikos stilius Dangdut bei susij\xc4\x99s \xc5\xa1okio stilius. Dangdut toks populiarus, kad naudojamas daugelyje politini\xc5\xb3 kampanij\xc5\xb3, siekiant patraukti didesn\xc4\x97s audiencijos d\xc4\x97mes\xc4\xaf.\n_START_SECTION_\nLiterat\xc5\xabra\n_START_PARAGRAPH_\n\xc5\xbdymiausias \xc5\xa1iuolaikinis Indonezijos ra\xc5\xa1ytojas yra Pramoedya Ananta Toer, Magsaysay premijos laureatas ir vienas i\xc5\xa1 kandidat\xc5\xb3 \xc4\xaf Nobelio premij\xc4\x85 literat\xc5\xabros srityje. Kitas \xc5\xbeymus autorius \xe2\x80\x93 \xe2\x80\x9e45 kartos\xe2\x80\x9c autori\xc5\xb3 grup\xc4\x97s, kurios nariai aktyviai dalyvavo Indonezijos nepriklausomyb\xc4\x97s jud\xc4\x97jime, narys poetas Chairil Anwar. Prezidento Suharto valdymo metu k\xc5\xabrybos laisv\xc4\x97 buvo var\xc5\xbeoma, tod\xc4\x97l i\xc5\xa1 \xc5\xa1io laikotarpio \xc5\xbeymi\xc5\xb3 autori\xc5\xb3 yra ma\xc5\xbeai.'